Ebbe Lundgaard (RV), 1997-10-29:
Jeg skal allerførst takke ordførerne for den, kan jeg vist tillade mig at sige, overordentlig venlige modtagelse af lovforslaget, som er kommet til udtryk i alle ordførerindlæggene.
Der er naturligvis et par spørgsmål, som er rejst.
Jeg skal forsøge kort at svare på nogle af dem her, men ser i øvrigt frem til, at udvalgsbehandlingen kan give svar på både de spørgsmål, der er rejst her under førstebehandlingen, og dem, der opstår undervejs under udvalgsbehandlingen.
Jeg vil godt sige til hr. Helge Sander, der frygter, at vi laver et nyt, selvstændigt universitet, at Biblioteksskolen i øjeblikket er en selvstændig enhed.
Der er en væsentlig forskning, og der er en kandidatuddannelse inden for biblioteks- og informationsvidenskab.
Det er blot som en naturlig konsekvens heraf, at vi ønsker at anerkende skolen som en højere uddannelsesinstitution med en bacheloruddannelse som indgang til kandidatuddannelsen og med mulighed for at udbyde ph.d.-uddannelse.
Det er også et svar til fru Grethe Rostbøll, der efterlyste dette.
Muligheden er der.
Vi kan ikke gøre det alene, men i samarbejde med en anden højere læreanstalt.
Det er en start på en proces, som måske efterfølgende giver mulighed for en selvstændig uddannelse af ph.d.-studerende.
Så vil jeg sige generelt om de indvendinger, der har været med hensyn til rammelovgivning, at dem kan jeg godt forstå.
Jeg gør opmærksom på, at lovgivningen om de kunstneriske uddannelser generelt er rammelovgivning for at give den nødvendige fleksibilitet på området, og jeg synes, det er ret naturligt, at man her også har en rammelovgivning, al den stund at bibliotekaruddannelsen naturligt må foregå i et tæt samarbejde med aftagerne, nemlig kommunerne.
Vi er nødt til løbende at kunne justere uddannelserne i forhold til de behov, som kommunerne først og fremmest markerer, at der er, og som de formulerer over for os, så jeg mener ikke, at der er nogen risiko ved en rammelovgivning.
Det er ikke noget nyt inden for de uddannelser, som Kulturministeriet er ansvarligt for.
Jeg vil også gerne sige som en besvarelse til fru Grethe Rostbøll og andre, der har rejst spørgsmålet, at jeg naturligvis ønsker at gå den balancegang, der er mellem det faglige og det folkeoplysende.
Det vil også fremgå af noget, vi skal drøfte her i salen inden for de kommende uger, nemlig den kulturpolitiske redegørelse, at jeg ønsker at understrege, at det folkeoplysende element er meget vigtigt, og at bibliotekerne måske er en af hovedhjørnestenene i dansk folkeoplysning og fortsat skal være det.
Jeg mener faktisk, at adgangen til informationsteknologien for den almindelige dansker er lige så vigtig som dengang, man fik adgang til at låne en bog på biblioteket.
Det er en diskussion, som vi forhåbentlig skal have senere, så derfor er det folkeoplysende aspekt meget vigtigt for mig at fastholde, og det vil ikke blive sluppet undervejs i processen.
Så er der ikke ret mange flere af de ting, der er rejst, som jeg har lyst til at kommentere.
Jeg skal love fru Annette Just at prøve at undersøge, hvad der er sket med hybridnettet
i Vejle Amt, og hvis jeg ikke selv kan finde svaret, vil jeg spørge min kollega forskningsministeren. Fru Annette Just sagde, at det var på høje tid at få uddannet bibliotekarerne.
Jeg vil sige, at Biblioteksskolen vistnok undervejs har anstrengt sig for at være med hele vejen også på IT-området, men her giver vi altså et skulderklap og en ekstra mulighed for at komme i front på et område, hvor det er vigtigt at være i front, nemlig når det drejer sig om bibliotekernes servicering af borgerne.
Så vil jeg godt sige om de betænkeligheder, som både hr. Aage Frandsen og hr. Bruno Jerup er kommet med vedrørende de studerendes indflydelse, at jeg naturligvis gerne vil forfølge det i udvalgsarbejdet og sørge for, at den demokratisering, som naturligvis også er min hensigt med denne lovgivning, bliver mulig.
Hvis der er problemer med formuleringerne i lovteksten og bemærkningerne, som de foreligger nu, som vi kan gøre noget ved, er jeg indstillet på at gøre det.
Det skal ikke hedde sig, at vi her har en højere læreanstalt, hvor det ikke er muligt for de studerende at have den indflydelse, man har andre steder.
Jeg vil tværtimod godt prøve at gå meget langt i den retning.
Med disse ord vil jeg godt endnu en gang takke for de venlige bemærkninger, der er faldet om lovforslaget, og jeg ser frem til den videre behandling af forslaget, først i udvalget og senere her i salen ved andenbehandlingen.